સ્વામીજીએ આ દ્રઢ વિશ્વાસના રહસ્યને પોતાની પ્રેરક અને અદ્વિતિય-શૈલીમાં આ પ્રમાણે વ્યક્ત કર્યું છે - “આપણા બધામાંથી દરેક માટે નિયતિએ કાર્ય નક્કી કરી રાખ્યું છે, દરેક રાષ્ટ્ર પાસે આપવા માટે એક સંદેશ છે, દરેક રાષ્ટ્રે ઉદ્દેશની પૂર્તિ કરવાની છે. માટે શરૂઆતથી જ આપણે આપણી જાતિના વૃતને તેના પૂર્વ નિર્ધારિત લક્ષ્યને સમજી લેવું પડશે કે તેણે રાષ્ટ્રોની પંક્તિમાં ક્યું સ્થાન લેવાનું છે? વિભિન્ન જાતિઓના સંમિશ્રિત સંગીતમાં ક્યો સુર મેળવવાનો છે. જે રીતે દરેક મનુષ્યનું સ્વતંત્ર વ્યક્તિત્વ હોય છે, તે જ રીતે રાષ્ટ્રીય વ્યક્તિત્વ પણ હોય છે. જેમ કોઈ એક વ્યક્તિ કેટલીક વિશિષ્ટ બાબતોમાં, કેટલાક વિશિષ્ટ લક્ષણોમાં અન્ય વ્યક્તિઓથી અલગ હોય છે, તે જ રીતે એક જાતિ પોતાની કેટલીક વિશિષ્ટતાઓને લઈને અન્ય જાતિઓથી અલગ હોય છે અને જે રીતે પ્રકૃતીની યોજનામાં કોઈ વિશિષ્ટ ઉદ્દેશની પૂર્તિ પ્રત્યેક મનુષ્યનું લક્ષ્ય હોય છે, જે રીતે તેના પોતાના પાછલા કર્મો વડે તેની ભાવિ દિશા નિર્ધારિત થાય છે, બરાબર એ જ રીતે રાષ્ટ્રો સાથે પણ હોય છે, પ્રત્યેક રાષ્ટ્રએ એક પૂર્વ નિર્ધારિત લક્ષ્ય પૂર્ણ કરવાનું હોય છે. દરેક રાષ્ટ્રએ એક ખાસ સંદેશ આપવાનો છે. દરેકના જીવનનો એક ઉદ્દેશ છે, જે તેના અનંત પાછલા કર્મોનું પરિણામ છે, દરેક મનુષ્ય આવા આદર્શ અને મિશનનું મૂર્ત રૂપ છે. ભલે તમારું સર્વસ્વ છીનવાઈ જાય, પરંતુ જ્યાં સુધી તમારો આદર્શ ન છીનવાય, ત્યાં સુધી તમારા મિશન(ઉદ્દેશ)ને કોઈ હાનિ ન પહોંચે, ત્યાં સુધી તમને કોઈ મારી નહીં શકે. ધન તો આવે અને જાય પણ, દૂર્ભાગ્ય તમારી સામે પહાડસમી કઠણાઈઓ ઉભી કરી દે, પરંતુ જો તમે પોતાના આદર્શને જીવિત રાખ્યો છે તો તમને કોઈ મારી નહીં શકે. તમે ભલે વૃધ્ધ થઈ જાઓ, સો વર્ષના વૃધ્ધ થઈ જાઓ. પરંતુ તમારા હ્રદયમાં તમારો ઉદ્દેશ નવીન અને યુવાન હશે તો કોણ તમને મારી શકે ભલા? પરંતુ જ્યારે આ આદર્શ ખતમ થઈ જાય છે અને ઉદ્દેશને નુકશાન પહોંચે છે, ત્યારે તમને કોઈ નહીં બચાવી શકે. બધી જ સંપત્તિ, સંપૂર્ણ વિશ્વની શક્તિ પણ તમને બચાવી નહીં શકે. રાષ્ટ્ર શું છે? માત્ર વ્યક્તિઓનો સમુહ. માટે દરેક રાષ્ટ્ર પાસે પોતાનો એક ઉદ્દેશ છે જેના વડે તે વિભિન્ન જાતિઓના સંમિલિત સંગીતમાં પોતાના સુર મેળવી શકે છે અને જ્યાં સુધી રાષ્ટ્ર આદર્શને જાળવી રાખે છે ત્યાં સુધી કોઈ તેનો અંત લાવી શકતું નથી.”